รัฐบาลไทย-ข่าวทำเนียบรัฐบาล-ธพว. ขานรับมาตรการ SMEs คนตัวเล็กเดินหน้าคืนคนดีสู่สังคมรุ่น 2 สร้างงาน  สร้างอาชีพ  สร้างรายได้  สร้างผู้ประกอบการไทยแลนด์ 4.0
วันจันทร์ที่ 8 พฤษภาคม 2560
ธพว. ขานรับมาตรการ SMEs คนตัวเล็กเดินหน้าคืนคนดีสู่สังคมรุ่น 2 สร้างงาน  สร้างอาชีพ  สร้างรายได้  สร้างผู้ประกอบการไทยแลนด์ 4.0
ธพว. ประกาศพร้อมเดินหน้าสานต่อมาตรการความช่วยเหลือ SMEs คนตัวเล็กผ่าน“โครงการ SME Bank ร่วมคืนคนดีสู่สังคมรุ่นที่ 2”  ซึ่งดําเนินการภายใต้งบประมาณโครงการรวมพลังคน ธพว. สร้างสรรค์สังคม (CSR)
นายสมชาย หาญหิรัญ ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย(SME Development Bank หรือ ธพว.) ประกาศพร้อมเดินหน้าสานต่อมาตรการความช่วยเหลือ SMEs คนตัวเล็กผ่าน“โครงการ SME Bank ร่วมคืนคนดีสู่สังคมรุ่นที่ 2” ซึ่งดําเนินการภายใต้งบประมาณโครงการรวมพลังคน ธพว. สร้างสรรค์สังคม (CSR) ร่วมกับกรมคุมประพฤติ กระทรวงยุติธรรม และ มูลนิธิพันธกิจเรือนจําคริสเตียน เพื่อส่งเสริมองค์ความรู้ควบคู่การสนับสนุนเงินทุน มุ่งสร้างคุณค่าพัฒนาคุณภาพชีวิตผู้ต้องขังที่พ้นโทษให้เป็นที่ยอมรับของสังคม โดยโครงการรุ่นที่ 1 ดําเนินการมาแล้วอย่างต่อเนื่องตั้งแต่ปี 2558 และได้รับความสนใจมีผู้ยื่นกู้กว่า 21 ราย สามารถนําไปต่อยอด สร้างงาน สร้างอาชีพ สร้างรายได้ สร้างธุรกิจที่มีศักยภาพกว่า 21 กิจการ ก่อเกิดเป็นฟันเฟืองเล็ก ๆ ที่สําคัญในการขับเคลื่อนเศรษฐกิจประเทศ
“ปี 2560 นี้ ธนาคารมีแผนเพิ่มวงเงินผ่านโครงการ CSR ในการช่วยเหลือสนับสนุน SMEs คนตัวเล็ก/รายย่อยทุกระดับ เพื่อเพิ่มโอกาสกระจายองค์ความรู้และการเข้าถึงแหล่งทุน นอกเหนือจากวงเงินโครงการสินเชื่อธุรกิจปกติของธนาคาร ซึ่งกลุ่มเป้าหมายที่โครงการมุ่งให้ความช่วยเหลือคือผู้พ้นโทษที่ต้องการมีอาชีพอิสระ อยากตั้งตัวมีรายได้เลี้ยงชีพด้วยกิจการเล็กๆ ซึ่งบางรายมีวิชาชีพติดตัวมาจากช่วงถูกคุมขัง มีศักยภาพมีความพร้อมในการทําธุรกิจเต็มที่ แต่ด้วยโอกาสจากสังคมภายนอกน้อยเกินกว่าจะเริ่มต้นใหม่ ธนาคารทําหน้าที่เป็นพี่เลี้ยงร่วมกับหน่วยงานที่คัดกรอง คอยให้คําปรึกษาแนะนํา ฝึกวิชาชีพและสนับสนุนช่องทางการตลาดจนประสบความสําเร็จ โครงการรุ่นที่ 1 สามารถสร้าง SMEs คนตัวเล็ก/รายย่อย ที่เข้มแข็งเป็นที่ยอมรับได้กว่า 21 กิจการ อาทิ ร้านตัดเย็บเสื้อผ้า ร้านซ่อมมอเตอร์ไซต์ ร้านซ่อมและตกแต่งจักรยาน ร้านเบเกอรี่กาแฟสด เป็นต้น โดยโครงการรุ่นที่ 2 นี้ ธนาคารจะเปิดกว้างให้ความช่วยเหลือทุกอาชีพเพิ่มมากขึ้น ไม่ใช่เฉพาะอาชีพที่ต้องอาศัยความชํานาญหรือความเชี่ยวชาญด้านฝีมือเทคนิคการช่างเท่านั้น อาทิ ร้านขายข้าวแกง ร้านขายอาหารตามสั่ง ร้านขายผลไม้สด หรือร้านขายไส้กรอกทอด เป็นต้น ทั้งนี้ เพื่อสร้างความเสมอภาคลดความเลื่อมล้ําทางสังคมได้อย่างชัดเจนเป็นรูปธรรม” นายสมชาย กล่าวเพิ่มเติม
โครงการ SME Bank ร่วมคืนคนดีสู่สังคมรุ่นที่ 2 ซึ่งดําเนินการภายใต้งบประมาณโครงการรวมพลังคน ธพว. สร้างสรรค์สังคม (CSR) อาจมีการปรับเปลี่ยนหลักเกณฑ์ขั้นตอนการอนุมัติใหม่ เพื่ออํานวยความสะดวกให้ผู้สนใจยื่นกู้เข้าถึงแหล่งทุนได้ง่ายขึ้น โดยสามารถกู้ได้รายละไม่เกิน 50,000 บาท ไม่มีดอกเบี้ย ไม่ต้องใช้หลักประกัน ผ่อนชําระได้สูงสุด 20 งวด ระยะเวลาไม่เกิน 2 ปี ติดต่อขอยื่นกู้ได้ 2 ช่องทางเช่นเดิม คือ กรมคุมประพฤติ กระทรวงยุติธรรม และ มูลนิธิพันธกิจเรือนจําคริสเตียน ซึ่งทั้ง 2 หน่วยงานนี้จะทําหน้าที่พิจารณาคุณสมบัติคัดกรองให้กับธนาคาร ช่วยป้องกันไม่ให้โครงการเกิดหนี้เสีย(NPLs) ทั้งนี้ ยังถือเป็นการดําเนินงานที่สอดคล้องกับนโยบายรัฐบาลในการรับสวัสดิการแห่งรัฐแก่ผู้มีรายได้น้อยช่วยดูแลชีวิตความเป็นอยู่ให้ดีขึ้น ช่วยเหลือปัจจัยพื้นฐานในการดํารงชีวิต รวมถึงมีความสอดคล้องตามแผนยุทธศาสตร์แห่งชาติ ข้อ (1) ยุทธศาสตร์ด้านความมั่นคง ข้อ(2)ยุทธศาสตร์ด้านการสร้างความสามารถในการแข่งขัน และข้อ(4)ยุทธศาสตร์ด้านการสร้างโอกาสความเสมอภาค และเท่าเทียมกันทางสังคม
สําหรับผู้ที่สนใจใช้บริการเงินกู้โครงการ SME Bank ร่วมคืนคนดีสู่สังคมรุ่นที่ 2 สามารถสอบถามข้อมูลเพิ่มเติม Call Center 1357 หรือ สามารถติดตามข่าวสารกิจกรรมของธนาคารผ่านช่องทาง facebook.com/SMEDevelopmentBank
ข้อมูลเพิ่มเติมติดต่อ : นางอุบลรัตน์ ค่าแพง ผู้อํานวยการฝ่ายสื่อสารองค์กรและกิจกรรมเพื่อสังคม โทร.085-980-7861,02-265-4573-5
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง